紫霄道中
作者：李彭
朝代：宋

paragraphs: 山行積石路逶迤，村徑成門逐處移。
一點炊煙生虎穴，四来暝色到牛衣。
畏人沙鳥飛南隴，傍母山猿戀北枝。
鴈塔崔嵬臨畫嶠，墨雲霮䨴起方池。
髯秦昔別留奇畫，病可雖亡餘好詩。
羊祜不如銅雀妓，蔡邕尚有虎賁兒。
開顔欲效東籬醉，真隱慚無谷口姿。
安得膏腴盈二頃，雍雍喚取共扶犂。